erhwenkuo/poetry-chinese-zhtw huggingface dataset:
木蘭花慢
作者：吳文英（宋）

記瓊林宴起，軟紅路、幾西風。想漢影千年，荊江萬頃，槎信長通。金狨。錦韀賜馬，又霜橫、漢節棗仍紅。細柳春陰喜色，四郊秋事年豐。從容。歲晚玉關，長不閉、靜邊鴻。訪五昌舊壘，山川相繆，日費詩筒。蘭宮。系書翠羽，帶天香、飛下玉芙蓉。明月瑤笙奏徹，倚樓黃鶴聲中。
夜行船
作者：吳文英（宋）

碧甃清漪方鏡小。綺疏淨、半塵不到。古鬲香深，宮壺花換，留取四時春好。樓上眉山雲窈窕。香衾夢、鎮疏清曉。並蒂蓮開，合歡屏暖，玉漏又催朝早。
朝中措
作者：吳文英（宋）

吳山相對越山青。湘水一春平。粉字情深題葉，紅波香染浮萍。朝雲暮雨，玉壺塵世，金屋瑤京。晚雨西陵潮訊，沙鷗不似身輕。
風入松
作者：吳文英（宋）

一帆江上暮潮平。騎鶴過瑤京。湘波山色青天外，紅香蕩、玉佩東丁。西圃仍圓夜月，南風微弄秋聲。阿咸才俊玉壺冰。王母最憐生。萬年枝上千年葉，垂楊鬢、春共青青。連喚碧筒傳酒，雲回一曲雙成。
西江月
作者：吳文英（宋）

清夢重遊天上，古香吹下雲頭。簫聲三十六宮愁。高處花驚風驟。客路羈情不斷，闌干晚色先收。千山濃綠未成秋。誰見月中人瘦。
朝中措
作者：吳文英（宋）

殷雲凋葉晚晴初。籬落認奚奴。才近西窗燈火，旋收殘夜琴書。秋深露重，天空海闊，玉界香浮。木落秦山清瘦，西風幾許工夫。
聲聲慢
作者：吳文英（宋）

憑高入夢，搖落關情，寒香吹盡空巖。墜葉消紅，欲題秋訊難緘。重陽正隔殘照，趁西風、不響雲尖。乘半暝、看殘山濯翠，剩水開奩。暗省長安年少，幾傳杯吊甫，把菊招潛。身老江湖，心隨飛雁天南。烏紗倩誰重整，映風林、釣玉纖纖。漏聲起，亂星河、入影畫簷。
點絳唇
作者：吳文英（宋）

金井空陰，枕痕歷盡秋聲鬧。夢長難曉。月樹愁鴉悄。梅壓簷梢，寒蝶尋香到。窗黏了。翠池春小。波冷鴛鴦覺。
點絳唇
作者：吳文英（宋）

明月茫茫，夜來應照南橋路。夢遊熟處。一枕啼秋雨。可惜人生，不向吳城住。心期誤。雁將秋去。天遠青山暮。
玉樓春
作者：吳文英（宋）

闌干獨倚天涯客。心影暗雕風葉寂。千山秋入雨中青，一雁暮隨雲去急。霜花強弄春顏色。相吊年光澆大白。海煙沈處倒殘霞，一杼鮫綃和淚織。
柳梢青
作者：吳文英（宋）

翠嶂圍屏。留連訊景，花外油亭。澹色煙昏，濃光清曉，一幅閒情。輞川落日漁罾。寫不盡、人間四並。亭上秋聲，鶯籠春語，難入丹青。
浣溪沙
作者：吳文英（宋）

秦黛橫愁送暮雲。越波秋淺暗啼昏。空庭春草綠如裙。彩扇不歌原上酒，青門頻返月中魂。花開空憶倚闌人。
浣溪沙
作者：吳文英（宋）

一曲鸞簫別彩雲。燕釵塵澀鏡華昏。灞橋舞色褪藍裙。湖上醉迷西子夢，江頭春斷倩離魂。旋緘紅淚寄行人。
一翦梅
作者：吳文英（宋）

老色頻生玉鏡塵。雪澹春姿，越看精神。溪橋人去幾黃昏。流水泠泠，都是啼痕。煙雨輕寒暮掩門。萼綠燈前，酒帶香溫。風情誰道不因春。春到一分，花瘦一分。
燕歸梁
作者：吳文英（宋）

一片游塵拂鏡灣。素影護梅殘。行人無語看春山。背東風、兩蒼顏。夢飛不到梨花外，孤館閉、五更寒。誰憐消渴老文園。聽溪聲、瀉冰泉。
烏夜啼
作者：吳文英（宋）

醉痕深暈潮紅。睡初濃。寒食來時池館，舊東風。銀燭換。月西轉。夢魂中。明日春和人去，繡屏空。
浪淘沙
作者：吳文英（宋）

綠樹越溪灣。過雨雲殷。西陵人去暮潮還。鉛淚結成紅粟顆，封寄長安。別味帶生酸。愁憶眉山。小樓燈外棟花寒。衫袖醉痕花睡在，猶染微丹。
蹋莎行・踏莎行
作者：吳文英（宋）

潤玉籠綃，檀櫻倚扇。繡圈猶帶脂香淺。榴心空疊舞裙紅，艾枝應壓愁鬟亂。午夢千山，窗陰一箭。香瘢新褪紅絲腕。隔江人在雨聲中，晚風菰葉生秋怨。
浪淘沙
作者：吳文英（宋）

山遠翠眉長。高處淒涼。菊花清瘦杜秋娘。淨洗綠杯牽露井，聊薦幽香。烏帽壓吳霜。風力偏狂。一年佳節過西廂。秋色雁聲愁幾許，都在斜陽。
思佳客
作者：吳文英（宋）

釵燕攏雲睡起時。隔牆折得杏花枝。青春半面妝如畫，細雨三更花又飛。輕愛別，舊相知。斷腸青冢幾斜暉。斷紅一任風吹起，結習空時不點衣。
滿江紅
作者：吳文英（宋）

竹下門敲，又呼起、胡蝶夢清。閒裡看、鄰牆梅子，幾度仁生。燈外江湖多夜雨，月邊河漢獨晨星。向草堂、清曉卷琴書，猿鶴驚。宮漏靜，朝馬鳴。西風起，已關情。料希音不在，女瑟媧笙。蓮蕩折花香未晚，野舟橫渡水初晴。看高鴻、飛上碧雲中，秋一聲。
極相思
作者：吳文英（宋）

玉纖風透秋痕。涼與素懷分。乘鸞歸後，生綃淨翦，一片冰雲。心事孤山春夢在，到思量、猶斷詩魂。水清月冷，香消影瘦，人立黃昏。
思佳客
作者：吳文英（宋）

丹桂花開第二番。東籬展卻宴期寬。人間寶鏡離仍合，海上仙槎去復還。分不盡，半涼天。可憐閒剩此嬋娟。素娥未隔三秋夢，贏得今宵又倚闌。
醉落魄・一斛珠
作者：吳文英（宋）

春溫紅玉。纖衣學翦嬌鴉綠。夜香燒短銀屏燭。偷擲金錢，重把寸心卜。翠深不礙鴛鴦宿。採菱誰記當時曲。青山南畔紅雲北。一葉波心，明滅澹妝束。
朝中措
作者：吳文英（宋）

楚皋相遇笑盈盈。江碧遠山青。露重寒香有恨，月明秋佩無聲。銀燈炙了，金爐燼暖，真色羅屏。病起十分清瘦，夢闌一寸春情。
杏花天
作者：吳文英（宋）

蠻姜豆蔻相思味。算卻在、春風舌底。江清愛與消殘醉。悴憔文園病起。停嘶騎、歌眉送意。記曉色、東城夢裡。紫檀暈淺香波細。腸斷垂楊小市。
滿江紅
作者：吳文英（宋）

露浥初英，早遺恨、參差九日。還卻笑、萸隨節過，桂凋無色。杯麵寒香蜂共泛，籬根秋訊蛩催織。愛玲瓏、篩月水屏風，千枝結。芳井韻，寒泉咽。霜著處，微紅溼。共評花索句，看誰先得。好漉烏巾連夜醉，莫愁金細無人拾。算遺蹤、猶有枕囊留，相思物。
朝中措
作者：吳文英（宋）

海東明月鎖雲陰。花在月中心。天外幽香輕漏，人間仙影難尋。並刀翦葉，一枝曉露，綠鬢曾簪。惟有別時難忘，冷煙疏雨秋深。
夢行雲
作者：吳文英（宋）

簟波皺纖縠。朝炊熟。眠未足。青奴細膩，未拌真珠斛。素蓮幽怨風前影，搔頭斜墜玉。畫闌枕水，垂楊疏雨，青絲亂、如乍沐。嬌笙微韻，晚蟬理秋曲。翠陰明月勝花夜，那愁春去速。
天香
作者：吳文英（宋）

碧藕藏絲，紅蓮並蒂，荷塘水暖香斗。窈窕文窗，深沈書幔，錦瑟歲華依舊。洞簫韻裡，同跨鶴、青田碧岫。菱鏡妝臺掛玉，芙蓉豔褥鋪繡。西鄰障蓬澡手。共華朝、夢蘭分秀。未冷綺簾猶卷，淺冬時候。秋到霜黃半畝。便準擬、攜花就君酒。花酒年華，天長地久。
謁金門
作者：吳文英（宋）

雞唱晚。斜照西窗白暖。一沈午酲幽夢遠。素衾春絮軟。紫燕紅樓歌斷。錦瑟華年一箭。偷果風流輸曼倩。晝際生繡線。
點絳唇
作者：吳文英（宋）

香泛羅屏，夜寒著酒宜偎倚。翠偏紅墜。喚起芙蓉睡。一曲伊州，秋色芭蕉裡。嬌和醉。眼情心事。愁隔湘江水。
夜遊宮
作者：吳文英（宋）

人去西樓雁杳。敘別夢、揚州一覺。雲澹星疏楚山曉。聽啼烏，立河橋，話未了。雨外蛩聲早。細織就、霜絲多少。說與蕭娘未知道。向長安，對秋燈，幾人老。
瑤華
作者：吳文英（宋）

秋風採石，羽扇揮兵，認紫騮飛躍。江蘺塞草，應笑春、空鎖凌煙高閣。胡歌奏隴，問鐃鼓、新詞誰作。有秀蓀、來染吳香，瘦馬青芻南陌。冰澌細響長橋，蕩波底蛟腥，不涴霜鍔。烏絲醉墨，紅袖暖、十里湖山行樂。老仙何處，算洞府、光陰如昨。想地寬、多種桃花，豔錦東風成幄。
思佳客
作者：吳文英（宋）

自唱新詞送歲華。鬢絲添得老生涯。十年舊夢無尋處，幾度新春不在家。衣懶換，酒難賒。可憐此夕看梅花。隔年昨夜青燈在，無限妝樓盡醉譁。
六醜
作者：吳文英（宋）

漸新鵝映柳，茂苑鎖、東風初掣。館娃舊遊，羅襦香未滅。玉夜花節。記向留連處，看街臨晚，放小簾低揭。星河瀲豔春雲熱。笑靨敧梅，仙衣舞纈。澄澄素娥宮闕。醉西樓十二，銅漏催徹。紅消翠歇。嘆霜簪練發。過眼年光，舊情盡別。泥深厭聽啼鴂。恨愁霏潤沁，陌頭塵襪。青鸞杳、細車音絕。卻因甚、不把歡期，付與少年華月。殘梅瘦、飛趁風雪。向夜永，更說長安夢，燈花正結。
青玉案
作者：吳文英（宋）

東風客雁溪邊道。帶春去、隨春到。認得踏青香徑小。傷高懷遠，亂雲深處，目斷湖山杳。梅花似惜行人老。不忍輕飛送殘照。一曲秦娥春態少。幽香誰採，舊寒猶在，歸夢啼鶯曉。
採桑子
作者：吳文英（宋）

茜羅結就丁香顆，顆顆相思。猶記年時。一曲春風酒一卮。綵鸞依舊乘雲到，不負心期。清睡濃時。香趁銀屏胡蝶飛。
水龍吟
作者：吳文英（宋）

好山都在西湖，斗城轉北多流水。屋邊五畝，橋通雙沼，平煙蘸翠。旋疊雲根，半開竹徑，鷗來須避。四時長把酒，臨花傍月，無一日、不春意。獨樂當時高致。醉吟篇、如今還繼。舉頭見日，葵心傾□，□□歸計。浮碧亭□，泛紅波迥，桃源人世。待天香□□，開時又勝，翠陰青子。
望江南・憶江南
作者：吳文英（宋）

三月暮，花落更情濃。人去鞦韆閒掛月，馬停楊柳倦嘶風。堤畔畫船空。懨懨醉，長日小簾櫳。宿燕夜歸銀燭外，啼鶯聲在綠陰中。無處覓殘紅。
採桑子
作者：吳文英（宋）

水亭花上三更月，扇與人閒。弄影闌干。玉燕重抽攏墜簪。心期偷卜新蓮子，秋入眉山。翠破紅殘。半簟湘波生曉寒。
清平樂
作者：吳文英（宋）

柔柯翦翠。胡蝶雙飛起。誰墮玉細花徑裡。香帶薰風臨水。露紅滴□秋枝。金泥不染禪衣。結得同心成了，任教春去多時。
燕歸梁
作者：吳文英（宋）

白玉搔頭墜髻松。怯冷翠裙重。當時離佩解丁東。澹雲低、暮江空。青絲結帶鴛鴦盞，歲華晚、又相逢。綠塵湘水避春風。步歸來、月宮中。
西江月
作者：吳文英（宋）

江上桃花流水，天涯芳草青山。樓臺春鎖碧灣。都入行人望眼。一鏡波平鷗去，千林日落鴉還。天風嫋嫋送輕帆。驀過星槎銀漢。
滿江紅
作者：吳文英（宋）

翠暮深庭，露紅晚、閒花自發。春不斷、亭臺成趣，翠陰蒙密。紫燕雛飛簾額靜，金鱗影轉池心闊。有花香、竹色賦閒情，供吟筆。閒問字，評風月。時載酒，調冰雪。似初秋入夜，淺涼欺葛。人境不教車馬近，醉鄉莫放笙歌歇。倩雙成、一曲紫雲回，紅蓮折。
夜行船
作者：吳文英（宋）

鴉帶斜陽歸遠樹。無人聽、數聲鍾暮。日與愁長，心灰香斷，月冷竹房扃戶。畫扇青山吳苑路。傍懷袖、夢飛不去。憶別西池，紅綃盛淚，腸斷粉蓮啼路。
好事近
作者：吳文英（宋）

翠冷石床雲，海上偷傳新曲。彈作一簷風雨，碎芭蕉寒綠。冰泉輕瀉翠筒香，林果薦紅玉。早是一分秋意，到臨窗修竹。
鷓鴣天
作者：吳文英（宋）

池上紅衣伴倚闌。棲鴉常帶夕陽還。殷雲度雨疏桐落，明月生涼寶扇閒。鄉夢窄，水天寬。小窗愁黛澹秋山。吳鴻好為傳歸信，楊柳閶門屋數間。
虞美人影・桃源憶故人
作者：吳文英（宋）

黃包先著風霜勁。獨佔一年佳景。點點吳鹽雪凝。玉膾和齏冷。洋園誰識黃金徑。一棹洞庭秋興。香薦蘭皋湯鼎。殘酒西窗醒。
花上月令
作者：吳文英（宋）

文園消渴愛江清。酒腸怯，怕深觥。玉舟曾洗芙蓉水，瀉清冰。秋夢淺，醉雲輕。庭竹不收簾影去，人睡起，月空明。瓦瓶汲井和秋葉，薦吟醒。夜深重，怨遙更。
卜算子
作者：吳文英（宋）

涼掛曉雲輕，聲度西風小。井上梧桐應未知，一葉雲鬟嫋。來雁帶書遲，別燕歸程早。頻探秋香開未開，恰似春來了。
鳳棲梧・蝶戀花
作者：吳文英（宋）

開過南枝花滿院。新月西樓，相約同針線。高樹數聲蟬送晚。歸家夢向斜陽斷。夜色銀河情一片。輕賬偷歡，銀燭羅屏怨。陳跡曉風吹霧散。簾鉤空帶蛛絲卷。
霜天曉角
作者：吳文英（宋）

煙林褪葉。紅藉遊人屧。十里秋聲松路，嵐雲重、翠濤涉。佇立。閒素箑。畫屏蘿嶂疊。明月雙成歸去，天風裡、鳳笙浹。
烏夜啼
作者：吳文英（宋）

西風先到巖扃。月籠明。金露啼珠滴翠，小銀屏。一顆顆，一星星。是秋情。香裂碧窗煙破，醉魂醒。
夜行船
作者：吳文英（宋）

逗曉闌干沾露水。歸期杳、畫簷鵲喜。粉汗餘香，傷秋中酒，月落桂花影裡。屏曲巫山和夢倚。行雲重、夢飛不起。紅葉中庭，綠塵斜□，應是寶箏慵理。
鳳棲梧・蝶戀花
作者：吳文英（宋）

湘水煙中相見早。羅蓋低籠，紅拂猶嬌小。妝鏡明星爭晚照。西風日送凌波杳。惆悵來遲羞窈窕。一霎留連，相伴闌干悄。今夜西池明月到。餘香翠被空秋曉。
生查子
作者：吳文英（宋）

當樓月半奩，曾買菱花處。愁影背闌干，素髮殘風露。神前雞酒盟，歌斷秋香戶。泥落畫梁空，夢想青春語。
霜天曉角
作者：吳文英（宋）

香莓幽徑滑。索繞秋曲折。簾額紅搖波影，魚驚墜、暗吹沫。浪闊。輕棹撥。武陵曾話別。一點菸紅春小，桃花夢、半林月。
西江月
作者：吳文英（宋）

添線繡床人倦，翻香羅暮煙斜。五更簫鼓貴人家。門外曉寒嘶馬。帽壓半簷朝雪，鏡開千靨春霞。小簾沽酒看梅花。夢到林逋山下。
戀繡衾
作者：吳文英（宋）

頻摩書眼怯細文。小窗陰、天氣似昏。獸爐暖、慵添困，帶茶煙、微潤寶薰。少年嬌馬西風冷，舊春衫、猶涴酒痕。夢不到、梨花路，斷長橋、無限暮雲。
杏花天
作者：吳文英（宋）

鬢稜初翦玉纖弱。早春入、屏山四角。少年買困成歡謔。人在濃香繡幄。霜絲換、梅殘夢覺。夜寒重、長安紫陌。東風入戶先情薄。吹老燈花半萼。
醉桃源・阮郎歸
作者：吳文英（宋）

五更櫪馬靜無聲。鄰雞猶怕驚。日華平曉弄春明。暮寒愁翳生。新歲夢，去年情。殘宵半酒醒。春風無定落梅輕。斷鴻長短亭。
唐多令
作者：吳文英（宋）

何處合成愁。離人心上秋。縱芭蕉、不雨也颼颼。都道晚涼天氣好，有明月、怕登樓。年事夢中休。花空煙水流。燕辭歸、客尚淹留。垂柳不縈裙帶住，漫長是、系行舟。
好事近
作者：吳文英（宋）

雁外雨絲絲，將恨和愁都織。玉骨西風添瘦，減尊前歌力。袖香曾枕醉紅腮，依約唾痕碧。花下凌波入夢，引春雛雙鶒。
憶舊遊
作者：吳文英（宋）

送人猶未苦，苦送春、隨人去天涯。片紅都飛盡，正陰陰潤綠，暗裹啼鴉。賦情頓雪雙鬢，飛夢逐塵沙。嘆病渴淒涼，分香瘦減，兩地看花。西湖斷橋路，想繫馬垂楊，依舊敧斜。葵麥迷煙處，問離巢孤燕，飛過誰家。故人為寫深怨，空壁掃秋蛇。但醉上吳臺，殘陽草色歸思賒。
宴清都
作者：吳文英（宋）

病渴文園久。梨花月，夢殘春故人舊。愁彈枕雨，衰翻帽雪，為情僝僽。千金醉躍驕驄，試問取、朱橋翠柳。痛恨不、買斷斜陽，西湖醞入春酒。吳宮亂水斜煙，留連倦客，慵更回首。幽蛩韻苦，哀鴻叫絕，斷音難偶。題紅泛葉零亂，想夜冷、江楓暗瘦。付與誰、一半悲秋，行雲在否。
金縷歌・賀新郎
作者：吳文英（宋）

喬木生雲氣。訪中興、英雄陳跡，暗追前事。戰艦東風慳借便，夢斷神州故里。旋小築、吳宮閒地。華表月明歸夜鶴，嘆當時、花竹今如此。枝上露，濺清淚。遨頭小簇行春隊。步蒼苔、尋幽別塢，問梅開未。重唱梅邊吸度曲，催發寒梢凍蕊。此心與、東君同意。後不如今非昔，兩無言、相對滄浪水。懷此恨，寄殘醉。
醉落魄・一斛珠
作者：吳文英（宋）

柔懷難託。老天如水人情薄。燭痕猶刻西窗約。歌斷梨雲，留夢繞羅幕。寒更唱遍吹梅角。香消臂趁弓弰削。主家衣在羞重著。獨掩營門，春盡柳花落。
朝中措
作者：吳文英（宋）

晚妝慵理瑞雲盤。針線傍燈前。燕子不歸簾卷，海棠一夜孤眠。踏青人散，遺細滿路，雨打鞦韆。尚有落花寒在，綠楊未褪春綿。
青玉案
作者：吳文英（宋）

短亭芳草長亭柳。記桃葉，煙江口。今日江村過載酒。殘杯不到，亂紅青冢，滿地閒春繡。翠陰曾摘梅枝嗅。還憶鞦韆玉蔥手。紅索倦將春去後。薔薇花落，故園胡蝶，粉薄殘香瘦。
青玉案
作者：吳文英（宋）

新腔一唱雙金斗。正霜落、分甘手。已是紅窗人倦繡。春詞裁燭，夜香溫被，怕減銀壺漏。吳天雁曉雲飛後。百感情懷頓疏酒。彩扇何時翻翠袖。歌邊拌取，醉魂和夢，化作梅邊瘦。
好事近
作者：吳文英（宋）

飛露灑銀床，葉葉怨梧啼碧。蘄竹粉連香汗，是秋來陳跡。藕絲空纜宿湖船，夢闊水雲窄。還系鴛鴦不在，老紅香月白。
杏花天
作者：吳文英（宋）

幽歡一夢成炊黍。知綠暗、汀菰幾度。竹西歌斷芳塵去。寬盡經年臂縷。梅黃後、林梢更雨。小池面、啼紅怨暮。當時明月重生處。樓上宮眉在否。
浪淘沙
作者：吳文英（宋）

燈火雨中船。客思綿綿。離亭春草又秋煙。似與輕鷗盟未了，來去年年。往事一潸然。莫過西園。凌波香斷綠苔錢。燕子不知春事改，時立秋千。
思佳客
作者：吳文英（宋）

迷蝶無蹤曉夢沈。寒香深閉小庭心。欲知湖上春多少，但看樓前柳淺深。愁自遣，酒孤斟。一簾芳景燕同吟。杏花宜帶斜陽看，幾陣東風晚又陰。
採桑子慢
作者：吳文英（宋）

桐敲露井，殘照西窗人起。悵玉手、曾攜烏紗，笑整風敧。水葉沈紅，翠微雲冷雁慵飛。樓高莫上，魂消正在，搖落江蘺。走馬斷橋，玉臺妝榭，羅帕香遺。嘆人老、長安燈外，愁換秋衣。醉把茱萸，細看清淚溼芳枝。重陽重處，寒花怨蝶，新月東籬。
古香慢
作者：吳文英（宋）

怨娥墜柳，離佩搖葒，霜訊南圃。漫憶橋扉，倚竹袖寒日暮。還問月中游，夢飛過、金風翠羽。把殘雲、剩水萬頃，暗燻冷麝悽苦。漸浩渺、凌山高處。秋澹無光，殘照誰主。露粟侵肌，夜約羽林輕誤。翦碎惜秋心，更腸斷、珠塵蘚路。怕重陽，又催近、滿城細雨。
蹋莎行・踏莎行
作者：吳文英（宋）

楊柳風流，蕙花清潤。蘋□未數張三影。沈香倚醉調清平，新辭□□□□□。鮫室裁綃，□□□□。□□白雪爭歌郢。西湖同結杏花盟，東風休賦丁香恨。
失調名
作者：吳文英（宋）

霜杵敲寒，風燈搖夢。
燭影搖紅
作者：翁元龍（宋）

蜀錦華堂，寶箏頻送花前酒。妖嬈全在半開時，人試單衣後。花面圍春競秀。如紅潮、玉腮微透。欲蘇還墜，淺醉扶頭，朦朧晴晝。金屋名姝，眼情空佇閒眉岫。世間還有此娉婷，拼盡珠量鬥。真豔可令消受。倩鶯催、天香共袖。冷煙庭院，淡月梨花，空教春瘦。
齊天樂
作者：翁元龍（宋）

曲廊連苑吹笙道，重來暗塵都滿。種石生雲，移花帶月，猶欠藏春庭院。年華過眼。便梅謝蘭銷，舞沈歌斷。露井寒蛩，為誰清夜訴幽怨。人生樂事最少，有時得意處，光陰偏短。樹色凝紅，山眉弄碧，不與朱顏相戀。臨風念遠。嘆蝶夢難追，鷺盟重換。一片斜陽，送人歸騎晚。
菩薩蠻
作者：翁元龍（宋）

春心莫共花爭發。花開不管連環缺。夢斷小樓空。杜鵑啼曉紅。眼看連理樹。纖手移箏柱。調遍錯成聲。無人知此情。
菩薩蠻
作者：翁元龍（宋）

玉纖閒捻花間集。赤闌干對芭蕉立。薤葉晚生涼。竹陰移小床。拗蓮牽藕線。藕斷絲難斷。彈水沒鴛鴦。教尋波底香。
倦尋芳
作者：翁元龍（宋）

燕簾掛晚。鶯檻迷晴，花思零亂。試覓娉婷，日日傍湖亭苑。擲果牆陰窺駐馬，採香深逕拋春扇。醉歸來，任釵雲半落，繡簾慵卷。念燦錦、年華如舊，飛絮遊絲，縈恨難翦。蜀羽無情，早帶怨紅啼斷，厚約輕辭寒食夜，行雲空夢梨花院。莫憑闌，正斜陽、淡煙平遠。
瑞龍吟
作者：翁元龍（宋）

清明近。還是遞趲東風，做成花訊。芳時一刻千金，半晴半雨、酬春未準。雁歸盡。離字向人欲寫，暗雲難認。西園猛憶逢迎，翠紈障面，花間笑隱。曲徑池蓮平砌，絳裙曾與，濯香湔粉。無奈燕幕鶯簾，輕負嬌俊。青榆巷陌，蹋馬紅成寸。十年夢、鞦韆弔影，襪羅塵褪。事往憑誰問。晝長病酒添新恨。煙冷斜陽緊。山黛遠、曲曲闌干憑損。柳絲萬尺，不如輕鬢。
隔浦蓮近・隔浦蓮近拍
作者：翁元龍（宋）

街簷插綴翠柳。憔悴清明後。淚蠟堆香徑，一夜海棠中酒。枝上酸似豆。鶯聲驟。恨軟彈箏手。搵眉袖。嘶驄過盡平蕪，綠襯飛繡。沈紅入水，漸做小蓮離藕。亭冷沈香夢似舊。花瘦。欲留春住時候。
玲瓏四犯
作者：翁元龍（宋）

窗外啼鶯，報數日西園，花事都空。繡屋專房，姚魏漸邀新寵。蔥翠試剪春畦，羞對酒、夜寒猶重。誤暗期、綠架香洞。月黯小階雲凍。算春將攬郵亭鞚。柳成圈、記人迎送。蜀魂怨染巖花色，泥徑紅成隴。樓上半揭畫簾，料看雨、玉笙寒擁。怕驟晴，無事消遣，日長清夢。
風流子
作者：翁元龍（宋）

天闊玉屏空。輕陰弄、淡墨畫秋容。正涼掛半蟾，酒醒窗下，露催新雁，人在山中。又一片，好秋花佔了，香換卻西風。簫女夜歸，帳棲青鳳，鏡娥妝冷，釵墜金蟲。西湖花深窈，閒庭砌、曾佔席地歌鐘。載取斷雲歸去，幾處房櫳。恨小簾燈暗，粟肌消瘦，薰爐煙減，珠袖玲瓏。三十六宮清夢，還與誰同。
西江月
作者：翁元龍（宋）

山色低銜小苑，春雲暗宿空庭。鞦韆無月冷雙繩。閒卻畫欄人靜。一夜海棠如夢，半窗銀燭多情。好花留不到清明。日日陰晴無定。
憶秦娥
作者：翁元龍（宋）

三月時。楊花飛盡無花飛。無花飛。不教春去，爭得春歸。高樓望斷黃金羈。綠窗眉黛傷新離。傷新離。好將別後，長做歸時。
戀繡衾
作者：翁元龍（宋）

獸爐煙重火半焦。捲簾時、雪意又銷。過數點、殘鴉外，想梅花、寒在灞橋。謝娘春恨深如柳，未東風、先遣絮飄。且莫把、冰絲剪，有燈球、紅繡未描。
水龍吟
作者：翁元龍（宋）

畫樓紅溼斜陽，素妝褪出山眉翠。街聲暮起，塵侵燈戶，月來舞地。宮柳招鶯，水葒飄雁，隔年春意。黯梨雲，散作人間好夢，瓊簫在、錦屏底。樂事輕隨流水。暗蘭消、作花心計。情絲萬軸，因春織就，愁羅恨綺。暱沈迷香，佔簾看夜，舊遊輕醉。任孤山、剩雪殘梅，漸懶跨、東風騎。
醉桃源・阮郎歸
作者：翁元龍（宋）

千絲風雨萬絲晴。年年長短亭。暗黃看到綠成陰。春由他送迎。鶯思重，燕愁輕。如人離別情。繞湖煙冷罩波明。畫船移玉笙。
謁金門
作者：翁元龍（宋）

鶯樹暖。弱絮欲成芳繭。流水惜花流不遠。小橋紅欲滿。原上草迷離苑。金勒晚風嘶斷。等得日長春又短。愁深山翠淺。
絳都春
作者：翁元龍（宋）

花嬌半面。記蜜燭夜闌，同醉深院。衣袖粉香，猶未經年如年遠。玉顏不趁秋容換。但換卻、春遊同伴。夢迴前度，郵亭倦客，又拈箋管。慵按。梁州舊曲，怕離柱斷絃，驚破金雁。霜被睡濃，不比花前良宵短。秋娘羞佔東籬畔。待說與、深宮幽怨。恨他情淡陶郎，舊緣較淺。
江城子
作者：翁元龍（宋）

一年簫鼓又疏鍾。愛東風。恨東風。吹落燈花，移在杏梢紅。玉靨翠鈿無半點，空溼透，繡羅弓。燕魂鶯夢漸惺鬆。月簾櫳。影迷濛。催趁年華，都在豔歌中。明日柳邊春意思，便不與，夜來同。
西江月
作者：翁元龍（宋）

畫閣換黏春貼，寶箏拋學銀鉤。東風輕滑玉釵流。織就燕紋鶯繡。隔帳燈花微笑，倚窗雲葉低收。雙鴛刺罷底尖頭。剔雪閒尋豆蔻。
朝中措
作者：翁元龍（宋）

花情偏與夜相投。心事鬢邊羞。薰醒半床涼夢，能消幾個開頭。風輪慢卷，冰壺低架，香霧颼颼。更著月華相惱，木犀淡了中秋。
鵲橋仙
作者：翁元龍（宋）

天長地久，風流雲散，惟有離情無算。從分金鏡不成圓，到此夜、年年一半。輕羅暗網，蛛絲得意，多似妝樓針線。曉看玉砌淡無痕，但吹落、梧桐幾片。
燭影搖紅
作者：翁孟寅（宋）

樓倚春城，鎖窗曾共巢春燕。人生好夢比春風，不似楊花健。舊事如天漸遠。奈情緣、素絲未斷。鏡塵埋恨，帶粉棲香，曲屏寒淺。環佩空歸，故園羞見桃花面。輕煙殘照下闌干，獨自疏簾卷。一信狂風又晚。海棠花、隨風滿院。亂鴉歸後，杜宇啼時，一聲聲怨。
阮郎歸
作者：翁孟寅（宋）

月高樓外柳花明。單衣怯露零。小橋燈影落殘星。寒煙蘸水萍。歌袖窄，舞鬟輕。梨花夢滿城。落紅啼鳥兩無情。春愁添曉酲。
齊天樂
作者：翁孟寅（宋）

幽香不受春料理，青青尚餘秋鬢。磵曲巖隈，煙梳露浴，甘與菰蒲共隱。芳標瘦迥。看纓結丁香，帶縈晴荇。恨水東流，楚江憔悴亂雲暝。淒涼夢遊故苑，縱妒花風暴，吹夢難醒。豔李妖桃，紆青佩紫，爭似廣文官冷。塵波萬頃。算誰是同心，自憐孤影。收斂風流，素弦清夜永。
齊天樂
作者：翁孟寅（宋）

紅香十里銅駝夢，如今舊遊重省。節序飄零，歡娛老大，慵立燈光蟾影。傷心對景。怕回首東風，雨晴難準。曲巷幽坊，管絃一片笑聲近。飛棚浮動翠葆，看金釵半溜，春妒紅粉。鳳輦鰲山，雲收霧斂，迤邐銅壺漏迥。霜風漸緊。展一幅青綃，淨懸孤鏡。帶醉扶歸，曉酲春夢穩。
摸魚兒
作者：翁孟寅（宋）

卷西風、方肥塞草，帶鉤何事東去。月明萬里關河夢，吳楚幾番風雨。江上路。二十載頭顱，凋落今如許。涼生弄塵。嘆江左夷吾，隆中諸葛，談笑已塵土。寒汀外，還見來時鷗鷺。重來應是春暮。輕裘峴首陪登眺，馬上落花飛絮。拼醉舞。誰解道，斷腸賀老江南句。沙津少駐。舉目送飛鴻，幅巾老子，樓上正凝佇。
蝶戀花
作者：万俟紹之（宋）

啼鴂一聲雲榭晚。好夢驚回，蓬島疑行遍。無緒東風簾自卷。香苞雲壓荼䕷院。似有還無煙色展。絮暖魚肥，時復吹池面。扇影著花蜂蝶見。藥欄春靜紅塵遠。
風入松
作者：万俟紹之（宋）

一春心事與誰同。綠聚眉峰。小樓徹夜聽鳴雨，想西園、錦繡成空。欄漾金魚池水，鉤閒紫燕簾風。年時忻折海棠紅。來比芳容。如今玉減香銷似，怕輕寒、懶出房櫳。塵滿謝娘吟卷，從教飛絮濛濛。
賀新郎
作者：万俟紹之（宋）

決眥入飛鳥。正江南、梅雨初晴，亂山浮曉。鳳去臺空簫聲斷，惟有疏林鴉噪。但空鎖、吳時花草。指點中原青山外，奈征塵、迷望愁雲繞。佳麗地，謾凝眺。清風助我舒長嘯。問其中、虛簾曲檻，閱人多少。風景不殊江山在，況是英雄未老。且拚與、尊前一笑。欲說前朝興亡事，喚謫仙、來共傳清醥。歸路晚，月明照。
江神子・江城子
作者：万俟紹之（宋）

十年心事上眉端。夢驚殘。瑣窗寒。雲絮隨風，千里度關山。琴裡知音無覓處，妝粉淡，釧金寬。瑤箱吟卷懶重看。憶前歡。淚偷彈。我已相將，飛棹過長安。為說崔徽憔悴損，須覓取，錦箋還。
水龍吟
作者：丁宥（宋）

雁風吹裂雲痕，小樓一線斜陽影。殘蟬抱柳，寒蛩入戶，悽音忍聽。愁不禁秋，夢還驚客，青燈孤枕。未更深，早是梧桐泫露，那更度、蘭宵永。空嘆銀屏金井。醉鄉醒、溫柔鄉冷。征塵倦撲，閒花謾舞，何心管領。蔥指冰弦，蕙懷春錦，楚梅風韻。悵芙蓉城杳，藍雲依黯，鎖巫峰暝。
法曲獻仙音
作者：丁宥（宋）

蟬碧句花，雁紅攢月。
失調名
作者：丁宥（宋）

疏綺籠寒，淺雲棲月。
六麼令
作者：丁宥（宋）

清陰一架，顆顆蒲萄醉花碧。
瑞鶴仙
作者：周氏（宋）

畫樓簾卷翠。正柳約東風，搖盪春霽。緗桃雨才洗。似妝臨寶鏡。脂凝鉛水。雲偏髻子。墜釵梁、羞看燕壘。最堪憐，錦繡香中，早有片紅飄砌。閒記。琴彈古調，曲按清商，舊年時事。屏山畫裡。江南信，夢中寄。感春濃懷抱，午酲初解，淺酌依然又醉。傍闌干、猶怯餘寒，倦和袖倚。
水龍吟
作者：潘牥（宋）

（上缺）玉帶懸魚，黃金鑄印，侯封萬戶。待從頭，繳納君王，覓取愛卿歸去。
南鄉子
作者：潘牥（宋）

生怕倚闌干。閣下溪聲閣外山。惟有舊時山共水，依然。暮雨朝雲去不遠。應是躡飛鸞。月下時時整佩環。月又漸低霜又下，更闌。折得梅花獨自看。
烏夜啼
作者：潘牥（宋）

無端小雪廉纖。入平簷。金鴨旋添龍餅，莫開簾。尋梅約。開還落。可曾忺。合作一年春恨，上眉尖。
滿江紅
作者：潘牥（宋）

築室依崖，春風送、一簾山色。沙島外，漁樵而已，別無閒客。醉後和友眠犢背，醒來瀹茗尋泉脈。把心情、分付隴頭雲，溪邊石。身未老，頭先白。人不見，山空碧。約釣竿共把，自慚鉤直。相蜀吞吳成底事，何如只抱隆中膝。漫長歌、歌罷悄無言，看青壁。
洞仙歌
作者：潘牥（宋）

雕簷綺戶，倚晴空如畫。曾是吳王舊臺榭。自浣紗去後，落日平蕪，行雲斷，幾見花開花謝。淒涼闌干外，一簇江山，多少圖王共爭霸。莫閒愁、金盃瀲灩，對酒當歌，歡娛地、夢中興亡休話。漸倚遍、西風晚潮生，明月裡、鷺鷀揹人飛下。
霜天曉角
作者：趙希��（宋）

姮娥戲劇。手種長生粒。寶幹婆娑千古，飄芳吹滿虛碧。韻色。檀露滴。人間秋第一。金粟如來境界，誰移在、小亭側。
秋蕊香
作者：趙希□（宋）

髻穩冠宜翡翠。壓鬢彩絲金蕊。遠山碧淺蘸秋水。香暖榴裙襯地。亭亭二八餘年紀。惱春意。玉雲凝重步塵細。獨立花陰寶砌。
摸魚兒
作者：孫吳會（宋）

八窗空、展寬秋影，長江流入尊俎。天圍紺碧低群岫，斜日去鴻堪數。沈別浦。但目斷、煙蕪莽蒼連平楚。晨鐘暮鼓。算觸景多愁，關人底事，倚檻聽鳴櫓。英雄恨，贏得名存北府。寄奴今寄何所。西風依舊潮來去，山海頡頏吞吐。霜月古。直耐冷、相隨燕我瑤芝圃。掀髯起舞。看羱伏蒼苔，龍吟翠葆，天籟奏韶舞。
臨江仙
作者：趙溍（宋）

堤曲朱牆近遠，山明碧瓦高低。好風二十四花期。驕驄穿柳去，文艗挾春飛。簫鼓晴雷殷殷，笑歌香霧霏霏，閒情不受酒禁持。斷腸無立處，斜日欲歸時。
吳山青・長相思
作者：趙溍（宋）

金璞明。玉璞明。小小杯柈翠袖擎。滿將春色盛。仙佩鳴。玉佩鳴。雪月花中過洞庭。此時人獨清。
慶宮春・高陽臺
作者：劉瀾（宋）

春翦綠波，日明金渚，鏡光盡浸寒碧。喜溢雙蛾，迎風一笑，兩情依舊脈脈。那時同醉，錦袍溼、烏紗敧側。英雄何在，滿目青山，飛下孤白。片帆誰上天門，我亦明朝，是天門客。平生高興，青蓮一葉，從此飄然八極。磯頭綠樹，見白馬、書生破敵。百年前事，欲問東風，酒醒長笛。
瑞鶴仙
作者：劉瀾（宋）

向陽看未足。更露立闌干，日高人獨。江空佩鳴玉。問煙鬟霞臉，為誰膏沐。情閒景淑。嫁東風、無媒自卜。鳳台高，貪伴吹笙，驚下九天霜鴣。紅蹙。花開不到，杜老溪莊，已公茅屋。山城水國。歡易斷，夢難續。記年時馬上，人酣花醉，樂奏開元舊曲。夜歸來，駕錦漫天，絳紗萬燭。
齊天樂
作者：劉瀾（宋）

玉釵分向金華後，回頭路迷仙苑。落翠驚風，流紅逐水，誰信人間重見。花深半面。尚歌得新詞，柳家三變。綠葉陰陰，可憐不似那時看。劉郎今度更老，雅懷都不到，書帶題扇。花信風高，苕溪月冷，明日雲帆天遠。塵緣較短。怪一夢輕回，酒闌歌散。別鶴驚心，感時花淚濺。
買陂塘・摸魚兒
作者：劉瀾（宋）

御風來、翠鄉深處，連天雲錦平遠。臥遊已動蓬舟興，那在芙蓉城畔。巾懶岸。任壓頂嵯峨，滿鬢絲零亂。飛吟水殿。載十丈青青，隨波弄粉，菰雨淚如霰。斜陽外，也有新妝半面。無言應對花怨。西湖千頃腥塵暗。更憶鑑湖一片。何日見。試折藕佔絲，絲與腸俱斷。遐徵漸倦。當潁尾湖頭，綠波彩筆，相伴老坡健。
水調歌頭
作者：魏庭玉（宋）

璧月掛銀漢，冷浸一江秋。天公付我清賞，仙籍桂香浮。極目江山如畫，際晚雲煙凝紫，秋色豁羈愁。領看上雄觀，波影動簾鉤。雁排空，漁唱晚，楚天幽。湖陰一曲千載，成敗倩誰籌。試問謫仙何處，喚起於湖同醉，小為作遨頭。老子欲起舞，擺脫利名休。
賀新涼・賀新郎
作者：魏庭玉（宋）

暮雨初收霽。憑闌干、一江新綠，遠山凝翠。漠漠春陰添客思，悵望天涯無際。又猛省、平生行止。楚尾吳頭多少恨，付吟邊、醉裡消磨矣。浮世事，只如此。陽關三疊徒勞耳。也何須、琵琶江上，掩青衫淚。一斗百篇乘逸興，要借青天為紙。兒輩詫、龍蛇飛起。今夜月明呼酒處，待明朝、酒醒帆千里。且為我，唱新制。
晴偏好
作者：李霜涯（宋）

平湖百頃生芳草。芙蓉不照紅顛倒。東坡道。波光瀲灩晴偏好。
漁父詞・漁父
作者：王諶（宋）

蘭芷流來水亦香。滿汀鷗鷺動斜陽。聲誒乃，間鳴榔。儂家只合岸西旁。
漁父詞・漁父
作者：王諶（宋）

翁嫗齊眉婦亦賢。小姑顏貌正笄年。頭髮亂，髻鬟偏。愛把花枝立舵前。
漁父詞・漁父
作者：王諶（宋）

湘妃淚染竹痕斑。風雨連朝下釣難。春浪急，石磯寒。買得茅柴味亦酸。
漁父詞・漁父
作者：王諶（宋）

滿湖飛雪攪長空。急起呼兒上短蓬。箬笠具，畫圖同。鐵笛聲長曲未終。
漁父詞・漁父
作者：王諶（宋）

離騷讀罷怨聲聲。曾向江邊問屈平。醒還醉，醉還醒。笑指滄浪可濯纓。
漁父詞・漁父
作者：王諶（宋）

白髮髼鬆不記年。扁舟泊在荻花邊。天上月，水中天。夜夜煙波得意眠。
漁父詞・漁父
作者：王諶（宋）

只在青山可卜鄰。妻兒笑語意全真。休識字，莫嫌貧。方是安閒第一人。
萬年歡
作者：厲寺正（宋）

衛武期頤，與文公福艾，俱號賢相。今我元臺，齒德又居其上。玉立擎天一柱，似泰華、氣凌秋莊。明良會，千載風雲，長為龍袞憑仗。清知孔山疊嶂。有猿吟鶴舞，日俟鳩杖。無忝蒼生依依，未容高尚。待整頓、乾坤了當，與蓬島、神仙來往。摩銅狄，點檢笙歌，菊浮香泛新釀。
摸魚兒
作者：施樞（宋）

柳蒙茸、暗凌波路。煙飛慘淡平楚。七香車駐猊環掩，遙認翠華雲母。芳景暮。鴛甃悄、銖衣來按飛瓊舞。淒涼洛浦。漸玉漏沈沈，清陰滿地，乘月步虛去。銷凝處。誰說三生小杜。翔螭聲斷簫鼓。情知禁苑酥塵涴，羞與倡紅同譜。春幾度。想依舊、苔痕長印唐昌土。風流千古。人在小紅樓，朱簾半卷，香注玉壺露。
疏影
作者：施樞（宋）

低枝亞實。望翠陰護曉，幽夢難覓。悽楚霓裳，瓊闕瑤臺，經年暗鎖清逸。春風似怪重門掩，未許入、玉堂吟筆。想壽陽，卻厭新妝，倦抹粉花宮額。還記孤山舊路，未應便負了，波冷蟾白。莫寄相思，惟有寒煙，伴我騷人閒寂。東君須自憐疏影，又何待、山前雪積。好試敲、羯鼓聲催，與約鼎羹訊息。
柳梢青
作者：施樞（宋）

飛露初霜。冷侵金井，響到銀床。懊恨碧梧，不留一葉，月佔紗窗。雁聲做盡淒涼。又陡頓、衾寒夜長。曲曲屏山，重重客夢，無限思量。
齊天樂
作者：儲泳（宋）

東風一夜吹寒食，枝頭片紅猶戀。宿酒初醒，新吟未穩，憑久欄杆留暖。將春買斷。恨苔徑榆階，翠錢難貫。陌上鞦韆，相逢誰認舊時伴。輕衫粉痕褪了，絲緣餘夢在，良宵偏短。柳線經煙，鶯梭織霧，一片舊愁新怨。慵拈象管。待寄與深情，難憑雙燕。不似楊花，解隨人去遠。
西江月
作者：儲泳（宋）

壁斷何人舊字，爐寒隔歲殘香。洞天人去海茫茫。玩世仙翁已往。西日長安道遠，春風趙國臺荒。行人誰不悟黃糧。依舊紅塵陌上。
念奴嬌
作者：劉子實（宋）

一門相種，剩河英嶽粹，共扶昌錄。夾輔正宜資魯衛，左右秉持鈞軸。緩駕輕車，任回虎節，何事勞山國。東民欲靖，作新少借康叔。況是鸑鷟佳辰，雪霜深處，秀孕椿松綠。天意特教榮晚節，挺挺世臣喬木。繡斧功成，袞衣促覲，莫恨公歸速。一陶和氣，要令天下蒙福。
沁園春
作者：劉子實（宋）

臘後寒收，柳眼青歸，梅花笑生。正陽和有腳，日邊送暖，洪鈞換軸，天上回星。試巧春盤，介眉春酒，生意從頭樂意新。須知道，是東風近也，玉燕逢辰。舉頭閶闔開明。便穩駕輕車熟路行。向玉堂青瑣，從容灑翰，長淮赤壁，談笑麾兵。周洛猶塵，商巖未雨，天下蒼生望太平。休盤澗，任清溪九曲，不放舟橫。
賀新郎
作者：翁合（宋）

世事今如許。祗先生、壽身壽國，尚堪撐拄。一脈寬仁忠厚意，留到如今可數。問誰是、擎天一柱。名節難全官職易，這娥眉、肯效爭妍妒。幾而作，色斯舉。滄州萬頃舟橫渡。對和風、桃花流水，一蓑煙雨。親得紫陽傳正印，且作斯文宗主。世望皋夔伊傅。天意須酬平治願，撫參同、一卷長生譜。平治了，仙為侶。
卜算子
作者：翁合（宋）

口誦百中經，手運周天數。試問薇垣一小星，誰知是、韓王普。知得客星來，知得賢人聚。我若乘槎犯鬥牛，莫向常人語。
賀新郎
作者：王庚（宋）

滿勸黃封酒。是年年、春色長繞，徑花宮柳。碧水丹山添清氣，歲月蘭亭癸丑。看樞極、光騰臺鬥。細數中書堂壁記，自歐韓、富範題名後，還有似、我公否。好知天意生賢候，正造化安排，孕出五陽之秀。何物一陰猶躑躅，盡決還公隻手。這一著、邦家之壽。宰相時來須教做，算人間、是處魚羹有。名與節，久軒久。
小重山
作者：黃鑄（宋）

涼入秋簷雨意長。竹深啼絡緯，響虛堂。一枝燈影耿昏黃。疏簾外，風度木樨香。心事易成傷。燕支坡下路，語如簧。定仙螺子玉釵梁。鴛屏夢，應到舊韋郎。
秋蕊香令
作者：黃鑄（宋）

花外數聲風定。煙際一痕月淨。水晶屏小敧醉枕。院靜鳴蛩相應。香銷斜掩青銅鏡。背燈影。寒砧夜半和雁陣。秋在劉郎綠鬢。
慶清朝
作者：李宏模（宋）

碧玉雲深，彤綃霧薄，芳叢亂迷秋渚。重城傍水，中有吹簫儔侶。應是瓊樓夜冷，月明誰伴乘鸞女。仙遊處。翠帟障塵，紅綺隨步。別岸玉容佇倚，愛淺抹蜂黃，淡籠紈素。嬌羞未語，脈脈悲煙泣露。彩扇何人，妙筆丹青，招得花魂住。歌聲暮。夢入錦江，香裡歸路。
木蘭花慢
作者：楊子鹹（宋）

紫凋紅落後，忽十丈，玉虯橫。望眾綠幃中，藍田璞碎，鮫室珠傾。柔條系風無力，更不禁、連日峭寒清。空與蝶圓香夢，枉教鶯訴春情。深深。苔徑悄無人。欄檻溼香塵。嘆寶髻髼鬆，粉鉛狼藉，誰管飄零。不愁素雲易散，恨此花、開後更無春。安得胡床月夜，玉醅滿蘸瑤英。
臨江仙
作者：太學士人（宋）

莫怪錢神容易致，錢神盡是愚夫。為何此鬼卻相於。只因頻展義，長是泣窮途。韓氏有文曾餞汝，臨行慎莫躊躇。青燈雙點照平湖。蕉船從此逝，相共送陶朱。
失調名
作者：李之問（宋）

願得年年，長共我兒解粽。
失調名
作者：吳敏德（宋）

御符爭帶，更有天師神咒。
失調名
作者：郭子正（宋）

清曉開庭，茱萸初佩。
舜韶新
作者：郭子正（宋）

香滿西風，催歲晚東籬，黃花爭吐。嫩英細蕊，金豔繁、妝點高秋偏富。寒地花媒少，算自結、多情煙雨。每年年妝面，謝他拒霜相顧。寶馬王孫，休笑孤芳，陶令因誰，便思歸去。負春何事，此恨惟、才子登高能賦。千古風流在，佔定泛、重陽芳醑。堪吟看醉賞，何須杏園深處。
望海潮
作者：鄱陽護…（宋）

雲收飛腳，日祛怒暑，新蟬高柳鳴時。蘭佩紫囊，蒲抽碧劍，吳絲兩腕雙垂。聞道五陵兒。蛟龍吼波面，衝碎琉璃。畫鼓聲中，錦標爭處颭紅旗。使君冠蓋追。正霞翻酒浪，翠斂歌眉。扇動水風生玉宇，微涼透入單衣。日暮楚天低。金蛇掣電漾，千頃霜溪。宴罷休燃寶蠟，憑月照人歸。
西江月
作者：尹詞客（宋）

韓愈文章蓋世，謝安才貌風流。良辰開宴在西樓。敢勸一卮芳酒。記得南宮高第，弟兄都佔鰲頭。金爐玉殿瑞香浮。名在甲科第九。
玉樓春
作者：尹詞客（宋）

浣花溪上風光主。燕集瀛洲開幕府。商巖本是作霖人，也使閒花沾雨露。誰憐氏族傳簪組。狂跡偶為風月誤。願教朱戶柳藏春，免作飄零堤上絮。
菩薩蠻
作者：王氏（宋）

橫湖十頃琉璃碧。畫橋百步通南北。沙暖睡鴛鴦。春風花草香。閒來撐小艇。劃破樓臺影。四面望青山。渾如蓬萊間。
水調歌頭
作者：虞㠭（宋）

憔悴朔家種，零落雪邊枝。淡妝素豔，無桃笑面柳眉低。懶向深宮點額，甘與孤山結社，照影水之湄。不怨風霜虐，我本歲寒姿。謝東君。開冷蕊，弄斜暉。強顏紅紫同□，皎潔性難移。祗好竹籬茅舍，若話玉堂金鼎，老恐負心期。歌罷飲先醉，殘月墜深卮。
月華清
作者：洪瑹（宋）

花影搖春，蟲聲吟暮，九霄雲幕初卷。誰駕冰蟾，擁出桂輪天半。素魄映、青瑣窗前，皓彩散、畫闌干畔。凝眄。見金波滉漾，分輝鵲殿。況是風柔夜暖。正燕子新來，海棠微綻。不似秋光，只照離人腸斷。恨無奈、利鎖名韁，誰為喚、舞裙歌扇。吟玩。怕銅壺催曉，玉繩低轉。
水龍吟
作者：洪瑹（宋）

經年不見書來，後期杳杳從誰問。柳英蠟小，柳枝金嫩，豔陽春近。羅幕風柔，泛紅浮綠，連朝花信。念平生多少，情條恨葉，鎮長使、芳心困。可是風流薄命。鏡臺前、鬆鬆蟬鬢。茜桃凝粉，薰蘭漲膩，翠愁紅損。縱使歸來，燈前月下，恐難相認。卷重簾憔悴，殘妝淚洗，把羅襟搵。
驀山溪
作者：洪瑹（宋）

潮平風穩，行色催津鼓。回首望重城，但滿眼、紅雲紫霧。分香解佩，空記小樓東，銀燭暗，繡簾垂，暱暱憑肩語。關山千里，垂柳河橋路。燕子又歸來，但惹得、滿身花雨。彩箋不寄，蘭夢更無憑，燈影下，月明中，魂斷金釵股。
齊天樂
作者：洪瑹（宋）

轆轤聲破銀床凍，霜寒又侵鴛被。皓月疏鍾，悲風斷漏，驚起畫樓人睡。銀屏十二。嘆塵滿絲簧，暗消金翠。可恨風流，故人迢遞隔千里。相思情緒最苦，舊歡無續處，魂夢空費。斷雁無情，離鸞有恨，空想吳山越水。花憔玉悴。但翠黛愁橫，紅鉛淚洗。待剪江梅，倩人傳此意。
菩薩蠻
作者：洪瑹（宋）

斷虹遠飲橫江水。萬山紫翠斜陽裡。繫馬短亭西。丹楓明酒旗。浮生長客路。事逐孤鴻去。又是月黃昏。寒燈人閉門。
菩薩蠻
作者：洪瑹（宋）

吳姬壓酒浮紅蟻。少年未飲心先醉。駐馬綠陽陰。酒樓三月春。相看成一笑。遺恨知多少。回首欲魂銷。長橋連斷橋。
踏莎行
作者：洪瑹（宋）

滿滿金盃，垂垂玉筋。離歌不放行人去。醉中扶上木蘭船，醒來忘卻桃源路。帶綰同心，釵分一股。斷魂空草高唐賦。秋山萬疊水雲深，茫茫無著相思處。
瑞鶴仙
作者：洪瑹（宋）

聽梅花吹動，涼夜何其，明星有爛。相看淚如霰。問而今去也，何時會面。匆匆聚散。恐便作、秋鴻社燕。最傷情、夜來枕上，斷雲零雨何限。因念。人生萬事，回首悲涼，都成夢幻。芳心繾綣。空惆悵，巫陽館。況船頭一轉，三千餘裡，隱隱高城不見。恨無情、春水連天，片帆似箭。
浪淘沙
作者：洪瑹（宋）

花霧漲冥冥。欲雨還晴。薄羅衫子正宜春。無奈今宵鴛帳裡，身是行人。別酒不須斟。難洗離情。絲鞘如電紫騮鳴。腸斷畫橋芳草路，月曉風清。
南柯子・南歌子
作者：洪瑹（宋）

柳浪搖晴沼，荷風度晚簷。碧天如水印新蟾。一罅清光斜露、玉纖纖。寶鏡微開匣，金鉤半押簾。西樓今夜有人忺。應傍妝臺低照、畫眉尖。
永遇樂
作者：洪瑹（宋）

歌雪徘徊，夢雲溶曳，欲勸春住。薄倖楊花，無端杜宇，抵死催教去。參差煙岫，千回百匝，不解禁春歸路。病厭厭，那堪更聽，小樓一夜風雨。金釵鬥草，玉盤行菜，往事了無憑據。合數松兒，分香帕子，總是牽情處。小桃朱戶，題詩在否，尚憶去年崔護。綠陰中，鶯鶯燕燕，也應解語。
謁金門
作者：洪瑹（宋）

風共雨。催盡亂紅飛絮。百計留春春不住。杜鵑聲更苦。細柳官河狹路。幾被嬋娟相誤。空憶墜鞭遺扇處。碧窗眉語度。
菩薩蠻
作者：洪瑹（宋）

玉琴不療文園病。對花長抱深深恨。恨入鬢霜邊。才情輸少年。蛾眉梳墜馬。翠袖薰蘭麝。醉夢未全醒。綠窗啼曉鶯。
阮郎歸
作者：洪瑹（宋）

東風吹破藻池冰。晴光開五雲。綠情紅意兩逢迎。扶春來遠林。花豔豔，玉英英。羅衣金縷明。鬧蛾兒簇小蜻蜓。相呼看試燈。
行香子
作者：洪瑹（宋）

楚楚精神。楊柳腰身。是風流、天上飛瓊。凌波微步，羅襪生塵。有許多嬌，許多韻，許多情。十年心事，兩字眉婚。問何時、真個行雲。秋衾半冷，窗月窺人。想為人愁，為人瘦，為人顰。
鷓鴣天
作者：洪瑹（宋）

意態嬋娟畫不如。瑩然初日照芙蕖。笑捐瓊佩遺交甫，肯把文梭擲幼輿。花上蝶，水中鳧。芳心密意兩相於。情知不作庭前柳，到得秋來日日疏。
水龍吟
作者：樓枎（宋）

素蛾洗盡繁妝，夜深步月鞦韆地。輕腮暈玉，柔肌籠粉，緇塵斂避。霽雪留香，曉雲同夢，昭陽宮閉。悵仙園路杳，曲欄人寂，疏雨溼、盈盈淚。未放遊峰葉底。怕春歸、不禁狂吹。象床困倚，冰魂微醒，鶯聲喚起。愁對黃昏，恨催寒食，滿襟離思。想千紅過盡，一枝獨冷，把梅花比。
菩薩蠻
作者：樓枎（宋）

絲絲楊柳鶯聲近。晚風吹過鞦韆影。寒色一簾輕。燈殘夢不成。耳邊訊息在。笑指花梢待。又是不歸來。滿庭花自開。
沁園春
作者：樓枎（宋）

開闢以來，便有此山，獨當怒濤。正秋空萬里，寒催雁信，塵寰一簇，輕等鴻毛。小可詩情，尋常酒量，到此應須分外豪。難為水，算平生未有，此番登高。飄飄。身踏金鰲。笑終日風波無限勞。看檣烏縹緲，帆歸遠浦，廛魚雜沓，網帶餘潮。待約詩人，相將月夜，取次攜杯持蟹螯。乘桴意，問誰人領解，空立亭皋。
念奴嬌
作者：章謙亨（宋）

垂楊得地，在樓臺側畔，無人攀折。不似津亭舟系處，只伴客愁離別。絲過搖金，帶鋪新翠，雅稱鶯調舌。芳筵相映，最宜斜掛殘月。卻得連日春寒，未教輕滾，一片庭前雪。應恨張郎今老去，難比風流時節。醉眼渾醒，愁眉都展，舞困腰肢怯。有時微笑，把伊綰個雙結。
步蟾宮
作者：章謙亨（宋）

團圞小酌醺醺醉。廝捱著、沒人肯睡。呼盧直到五更頭，便鋪了妝臺梳洗。庭前鼓吹喧人耳。驀忽地、又添一歲。休嫌不足少年時，有多少、老如我底。
摸魚兒
作者：章謙亨（宋）

想先生、跨鶴歸去。依然上界官府。胸中邱壑經營巧，留下午橋別墅。堪愛處。山對起、飛來萬馬平坡駐。帶湖鷗鷺。猶不忍寒盟，時尋門外，一片芰荷浦。秋水觀，環繞滔滔瀑布。參天林木奇古。雲煙只在闌干角，生出晚來微雨。東道主。愛賓客、梅花爛漫開樽俎。滿懷塵土。掃蕩已無餘，□□時上，玉嶠翠瀛語。
念奴嬌
作者：章謙亨（宋）

畫樓側畔，試與君、管領南枝風物。影浸西湖清淺水，旁倚雲崖煙壁。艾納全披，檀心俱露，一片前村雪。碧松修竹，歲寒真是三傑。長向酒欲冰時，魁英相放，不待陽和發。一任無情風又雨，畢竟清香難滅。幻玉精神，添酥標緻，羞上蕭蕭發。脆圓可愛，更看春二三月。
浪淘沙
作者：章謙亨（宋）

臺上憑闌干。猶怯春寒。被誰偷了最高山。將謂六丁移取去，不在人間。卻是曉雲閒。特地遮攔。與天一樣白漫漫。喜得東風收卷盡，依舊追還。
小重山
作者：章謙亨（宋）

久雨初晴天氣佳。遠峰猶□被，亂峰遮。更無一朵路旁花。春歸也，光景只桑麻。山徑曲如蛇。□□□□□，□□□。薄醪邀客去程賒。都輸與，鷖鷺立平沙。
石州引・石州慢
作者：章謙亨（宋）

半形庭陰，弓月映眉，珠露侵靸。花棚倒掛風枝，低罥鬢唇ぢ葉。憑肩笑問，甚日罷織流黃，泥人無語吟蟲答。燈近悄分攜，溜釵鈿犀合。一霎。蓮絲易折。未穩棲鴛，陡驚彈鴨。幾度空階，宵永笛聲孤擫。玉腰煙瘦，□□梨夢香消，醒來涼袖闌干壓。不盡度簷雲，寫閒愁千疊。
水調歌頭
作者：章謙亨（宋）

解變西崑體，一賦冠群英。清風峽畔，至今堂以讀書名。富貴輕於塵土，孝義重於山嶽，惜不大其成。陵谷縱遷改，草木亦光榮。與仇香，穿阮屐，試同登。石龕雖窄，可容一幾短檠燈。千仞蒼崖如削，四面翠屏不斷，雲霧鎮長生。最愛巖前水，猶作誦絃聲。
畫堂春
作者：章謙亨（宋）

連朝簷溜幾曾乾。韶華一似衰顏。牡丹開盡木香殘。憶家山，愁倚危闌。
阮郎歸
作者：王同祖（宋）

一簾疏雨細於塵。春寒愁殺人。桐花庭院近清明。新煙浮舊城。尋蝶夢，怯鶯聲。柳絲如妾情。丙丁帖子畫教成。妝臺求晚晴。
摸魚兒
作者：王同祖（宋）

記年時、荔枝香裡，深紅一片成陣。迎風浴露精神爽，誰似阿嬌丰韻。黃昏近。望翠幕玳席，粉面雲鬟映。嬌波微瞬。向燭影交相，歌聲閒繞，私語畫闌並。佳期事，好處天還慳吝。鶯啼燕語無定。一輪明月人千里，空夢雲溫雨潤。蕭郎病。恨天闊鴻稀，杳杳沈芳訊。日長人靜。但時把好山，學他媚嫵，偷就眉峰印。
西江月
作者：王同祖（宋）

往事星移物換，舊遊雨冷雲沈。真娘墓草幾回青。問著寒潮不應。何處芙蓉別館，依前楊柳離亭。東風吹淚入重扃。為喚香魂教醒。
踏莎行
作者：楊伯（宋）

梅觀初花，蕙庭殘葉。當時慣聽山陰雪。東風吹夢到清都，今年雪比年前別。重釀宮醪，雙鉤官帖。伴翁一笑成三絕。夜深何用對青藜，窗前一片蓬萊月。
木蘭花慢
作者：李彭老（宋）

正千門系柳，賜宮燭、散青煙。看秀靨芳唇，塗妝暈色，試盡春妍。田田。滿階榆莢，弄輕陰、淺冷似秋天。隨處餳香杏暖，燕飛斜嚲鞦韆。朱弦。幾換華年。扶淺醉、落花前。記舊時遊冶，燈樓倚扇，水院移船。吟邊。夢雲飛遠，有題紅、都在薛濤箋。聽絕殘簫倦笛，夜堂明月窺簾。
壺中天・念奴嬌
作者：李彭老（宋）

素飆蕩碧，喜雲飛寥廓，清透涼宇。倦鵲驚翻檯榭迥，葉葉秋聲歸樹。珠鬥斜河，冰輪輾霧，萬里青冥路。香深屏翠，桂邊滿袖風露。煙外冷逼玻璃，漁郎歌渺，擊空明歸去。怨鶴知更蓮漏悄，竹裡篩金簾戶。短髮吹寒，閒情吟遠，弄影花前舞。明年今夜，玉樽知醉何處。
高陽臺
作者：李彭老（宋）

飄粉杯寬，盛香袖小，青青半掩苔痕。竹裡遮寒，誰念滅盡芳雲。麼鳳叫晚吹晴雪，料水空、煙冷西泠。感雕零。殘縷遺鈿，迤邐成塵。東園曾趁花前約，記按箏籌酒，戲挽飛瓊。環佩無聲，草暗臺榭春深。欲倩怨笛傳清譜，怕斷霞、難返吟魂。轉消凝。點點隨波，望極江亭。
法曲獻仙音
作者：李彭老（宋）

雲木槎椏，水葒搖落，瘦影半臨清淺。翠羽迷空，粉容羞曉，年華柱弦頻換。甚何遜、風流在，相逢共寒晚。總依黯。念當時、看花遊冶，曾錦纜移舟，寶箏隨輦。池苑鎖荒涼，嗟事逐、鴻飛天遠。香徑無人，甚蒼蘚、黃塵自滿。聽鴉啼春寂，暗雨蕭蕭吹怨。
一萼紅
作者：李彭老（宋）

過薔薇。正風暄雲淡，春去未多時。古岸停橈，單衣試酒，滿眼芳草斜暉。故人老、經年賦別，燈暈裡、相對夜何其。泛剡清愁，買花芳事，一卷新詩。流水孤帆漸遠，想家山猿鶴，喜見重歸。北阜尋幽，青津問釣，多情楊柳依依。最難忘、吟邊舊雨，數菖蒲、花老是來期。幾夕相思夢蝶，飛繞蘋溪。
高陽臺
作者：李彭老（宋）

石筍埋雲，風篁嘯晚，翠微高處幽居。縹簡雲籤，人間一點塵無。綠深門戶啼鵑外，看堆床、寶晉圖書。盡蕭閒，浴硯臨池，滴露研朱。舊時曾寫桃花扇，弄霏香秀筆，春滿西湖。松菊依然，柴桑自愛吾廬。冰弦玉柱風流在，更秋蘭、香染衣裾。照窗明，小字珠璣，重見歐虞。
探芳訊
作者：李彭老（宋）

對芳晝。甚怕冷添衣，傷春疏酒。正緋桃如火，相看自依舊。閒簾深掩梨花雨，誰問東陽瘦。幾多時，漲綠鶯枝，墜紅鴛甃。堤上寶鞍驟。記草色薰晴，波光搖岫。蘇小門前，題字尚存否。繁華短夢隨流水，空有詩千首。更休言，張緒風流似柳。
祝英臺近
作者：李彭老（宋）

杏花吹，梅花過，時節又春半。簾影飛梭，輕陰小庭院。舊時月底鞦韆，吟香醉玉，曾細聽、歌珠一串。忍重見。描金小字題情，生綃合歡扇。老了劉郎，天遠玉簫伴。幾番鶯外斜陽，闌干倚遍，恨楊柳、遮愁不斷。
踏莎行
作者：李彭老（宋）

紫曲迷香，綠窗夢月。芳心如對春風說。蠻箋象管寫新聲，幾番曾試瓊壺觖。庾信書愁，江淹賦別。桃花紅雨梨花雪。周郎先自足風流，何須更擬秦簫咽。
浪淘沙
作者：李彭老（宋）

潑火雨初晴。草色青青。傍簷垂柳賣春餳。畫舫載花花解語，綰燕吟鶯。簫鼓入西泠。一片輕陰。鈿車羅蓋競歸城。別有水窗人喚酒，弦月初生。
四字令・醉太平
作者：李彭老（宋）

蘭湯晚涼。鸞釵半妝。紅巾膩雪初香。擘蓮房賭雙。羅紈素璫。冰壺露床。月移花影西廂。數流螢過牆。
生查子
作者：李彭老（宋）

羅襦隱繡茸，玉合消紅豆。深院落梅鈿，寒峭收燈後。心事卜金錢，月上鵝黃柳。拜了夜香休，翠被聽春漏。
壺中天・念奴嬌
作者：李彭老（宋）

水西雲北，記前回同載，高陽伴侶。一色荷花香十里，偷把秋期頻數。脆管排雲，輕橈噴雪，不信催詩雨。碧筒呼酒，秀箋題遍新句。誰念病損文園，歲華搖落，事與孤鴻去。露井邀涼吹短髮，夢入蘋洲菱浦。暗草飛螢，喬枝翻鵲，看月山中住。一聲清唱，醉鄉知有仙路。
木蘭花慢
作者：李彭老（宋）

折秦淮露柳，帶明月、倚歸船。看佩玉紉蘭，囊詩貯錦，江滿吳天。吟邊。喚回夢蝶，想故山、薇長已多年。草得梅花賦了，棹歌遠和離舷。風弦。盡入吟篇。傷倦客、對秋蓮。過舊經行處，漁鄉水驛，一路聞蟬。留連。漫聽燕語，便江湖、夜語隔燈前。潮返潯陽暗水，雁來好寄瑤箋。
祝英臺近
作者：李彭老（宋）

載輕寒、低鳴櫓。十里杏花雨。露草迷煙，縈綠過前浦。青青陌上垂楊，綰絲搖佩，漸遮斷、舊曾吟處。聽鶯語。吹笙人遠天長，誰翻水西譜。淺黛凝愁，遠岫帶眉嫵。畫闌閒倚多時，不成春醉，趁幾點、白鷗歸去。
清平樂
作者：李彭老（宋）

合歡扇子。撲蝶花陰裡。半醉海棠扶不起。淡日鞦韆閒倚。寶箏彈向誰聽。一春能幾番晴。帳底柳綿吹滿，不教好夢分明。
章臺月・一斛珠
作者：李彭老（宋）

露輕風細。中庭夜色涼如水。荷香柳影成秋意。螢冷無光，涼入樹聲碎。玉簫金縷西樓醉。長吟短舞花陰地。素娥應笑人憔悴。漏歇簾空，低照半床睡。
青玉案
作者：李彭老（宋）

楚峰十二陽臺路。算只有、飛紅去。玉合香囊曾暗度。榴裙翻酒，杏簾吹粉，不識愁來處。燕忙鶯懶青春暮。蕙帶空留斷腸句。草色天涯情幾許。荼䕷開盡，舊家池館，門掩風和雨。
浣溪沙
作者：李彭老（宋）

玉雪庭心夜色空。移花小檻鬥春紅。輕衫短帽醉歌重。彩扇舊題煙雨外，玉簫新譜燕鶯中。闌干到處是春風。
天香
作者：李彭老（宋）

搗麝成塵，薰薇注露，風酣百和花氣。品重雲頭，葉翻蕉樣，共說內家新制。波浮海沫，誰喚覺、鮫人春睡。清潤俱饒片腦，芬馡半是瀋水。相逢酒邊花外。火初溫、翠爐煙細。不似寶珠金縷，領巾紅墜。荀令如今憔悴。消未盡、當時愛香意。爐暖燈寒，秋聲素被。
摸魚子
作者：李彭老（宋）

過垂虹、四橋飛雨，沙痕初漲春水。腥波十里吳歈遠，綠蔓半縈船尾。連復碎。愛滑卷青綃，香嫋冰絲細。山人雋味。笑杜老無情，香羹碧澗，空只賦芹美。歸期早，誰似季鷹高致。鱸魚相伴菰米。紅塵如海丘園夢，一葉又秋風起。湘湖外。看採擷、芳條際曉隨魚市。舊遊漫記。但望裡江南，秦鬟賀鏡，渺渺隔煙翠。
失調名
作者：李彭老（宋）

暗雨敲花，柔風過柳。
惜紅衣
作者：李萊老（宋）

笛送西泠，帆過杜曲。晝陰芳綠。門巷清風，還尋故人屋。蒼華髮冷，笑瘦影、相看如竹。幽谷。煙樹晚鶯，訴經年愁獨。殘陽古木。書畫歸船，匆匆又南北。蘋洲鷗鷺素熟。舊盟續。甚日浩歌招隱，聽雨弁陽同宿。料重來時候，香蕩幾灣紅玉。
青玉案
作者：李萊老（宋）

吟情老盡江南句。幾千萬、垂絲縷。花冷絮飛寒食路。漁煙鷗雨，燕昏鶯曉，總入昭華譜。紅衣妝靚涼生渚。環碧斜陽舊時樹。拈葉分題觴詠處。荀香猶在，庾愁何許，雲冷西湖賦。
揚州慢
作者：李萊老（宋）

玉倚風輕，粉凝冰薄，土花祠冷無人。聽吹簫月底，傳暮草金城。笑紅紫、紛紛成雨，溯空如蝶，恐墮珠塵。嘆而今、杜郎還見，應賦悲春。佩環何許，縱無情、鶯燕猶驚。悵朱檻香消，綠屏夢渺，腸斷瑤瓊。九曲迷樓依舊，沈沈夜、想覓行雲。但荒煙幽翠，東風吹作秋聲。
謁金門
作者：李萊老（宋）

春意態。閒卻遠山橫黛。香徑莓苔嗟粉壞。鳳靴雙鬥彩。折得花枝懶戴。猶戀鴛鴦飛蓋。舊恨新愁都只在。東風吹柳帶。
浪淘沙
作者：李萊老（宋）

榆火換新煙。翠柳朱簷。東風吹得落花顛。簾影翠梭懸繡帶，人倚鞦韆。猶憶十年前。西子湖邊。斜陽吹入畫樓船。歸醉夜堂歌舞月，拼卻春眠。
生查子
作者：李萊老（宋）

妾情歌柳枝，郎意憐桃葉。羅帶綰同心，誰信愁千結。樓上數殘更，馬上看新月。繡被怨春寒，怕學鴛鴦疊。
高陽臺
作者：李萊老（宋）

門掩香殘，屏搖夢冷，珠細糝綴芳塵。臨水搴花，流來疑是行雲。蘚梢空掛淒涼月，想鶴歸、猶怨黃昏。黯消凝。人老天涯，雁影沈沈。斷腸不在聽橫笛，在江皋解佩，翳玉飛瓊。煙溼荒村，背春無限愁深。迎風點點飄寒粉，悵秋娘、燕袖啼痕。更關情。青子懸枝，綠樹成陰。
木蘭花慢
作者：李萊老（宋）

向煙霞堆裡，著吟屋、最高層。望海日翻紅，林霏散白，猿鳥幽深。雙岑。倚天翠溼，看浮雲、收盡雨還晴。曉色千松逗冷，照人眼底長青。閒情。玉塵風生。摹繭字，校鵝經。愛靜翻緗帙，芸臺棐幾，荷制蘭纓。分明。晉人舊隱，掩巖扉、月午籟沈沈。三十六梯樹杪，溯空遙想登臨。
清平樂
作者：李萊老（宋）

綠窗初曉。枕上聞啼鳥。不恨王孫歸不早。只恨天涯芳草。錦書紅淚千行。一春無限思量。折得垂楊寄與，絲絲都是愁腸。
臺城路・齊天樂
作者：李萊老（宋）

半空河影流雲碎，亭皋嫩涼收雨。井葉還驚，江蓮亂落，弦月初生商素。堂深幾許。漸爽入雲幬，翠綃千縷。紈扇恩疏，晚螢光冷照窗戶。文園憔悴頓老，又西風暗換，絲鬢無數。燈外殘砧，琴邊瘦枕，一一情傷遲暮。故人倦旅。料渭水長安，感時吟苦。正自多愁，砌蛩終夜語。
浪淘沙
作者：李萊老（宋）

寶押繡簾斜。鶯燕誰家。銀箏初試合琵琶。柳色春羅裁袖小，雙戴桃花。芳草滿天涯。流水韶華。晚風楊柳綠交加。閒倚闌干無藉在，數盡歸鴉。
杏花天
作者：李萊老（宋）

年時中酒風流病。正雨暗、蘼蕪深徑。人家寒食煙初禁。狼藉梨花雪影。西湖夢、紅沈翠冷。記舞板、歌裙廝趁。斜陽苦與黃昏近。生怕畫船歸盡。
小重山
作者：李萊老（宋）

畫簷簪柳碧如城。一簾風雨裡，近清明。吹簫門巷冷無聲。梨花月，今夜負中庭。遠岫斂修顰。春愁吟入譜，付鶯鶯。紅塵沒馬翠埋輪。西泠曲，歡夢絮飄零。
倦尋芳
作者：李萊老（宋）

繚牆黏蘚，糝徑飛梅，春緒無賴。繡壓垂簾，骨有許多寒在。寶幄香消龍麝餅，鈿車塵冷鴛鴦帶。想西園，被一程風雨，群芳都礙。逗曉色、鶯啼人起，倦倚銀屏，愁沁眉黛。待拼千金，卻恨好榷難買。翠苑歡遊孤解佩。青門佳約妨挑菜。柳初黃，罩池塘、萬絲愁靄。
點絳唇
作者：李萊老（宋）

綠染春波，袖羅金縷雙鸂鶒。小桃勻碧。香襯蟬雲溼。舞帶歌鈿，閒傍鞦韆立。情何極。燕鶯塵跡。芳草斜陽笛。
西江月
作者：李萊老（宋）

綠染曉雲冉冉，紅酣晴霧冥冥。銀簪懸燭錦官城。困倚牆頭半影。雨後遍饒豔冶，燕來同作清明。更深猶喚玉靴笙。不管西池露冷。
清平樂
作者：李萊老（宋）

日寒風細。庭館浮花氣。白髮潘郎吟欲醉。綠暗シ蕪千里。西園南浦東城。一春多少閒情。日暮採蘋歌遠，夢迴喚得愁生。
念奴嬌
作者：黃應武（宋）

乾坤開闢，桂林有、元氣自來融結。石磴盤空行木杪，天柱屹然中立。窟宅幽深，泉源清遠，不是靈神擘。潛通後洞，張劉萬古遺蹟。輸我長劍凌虛，六塵盡掃，銀海秋波碧。志氣飄飄遊物外，惟有清風知得。喚起白龍，護持飆馭，稽首朝金闕。山靈欣喜，紫雲已在詩壁。
滿庭芳
作者：如愚居士（宋）

吾乃當塗，棄儒奉道，遵行聖誨多年。已逾三紀，截滅六塵緣。因習業、自營度日，未嘗謁見豪賢。般若力，掀翻煩惱，坦蕩獨け然。來斯，十四載，裝鑾佛像，塔宇盡光鮮。造遮晹石道，直至水□邊。都系束脩己鏹，舍為助道安禪。知慚愧，了無所得，本覺性明圓。
滿江紅
作者：林革（宋）

十載扁舟，幾來往、三吾溪上。天寶事，一回看著，一回惆悵。筆畫模糊猶雅健，文章褒貶添悲壯。枉教人、字字費沈吟，評輕重。西北望，情無量。東南氣，真長王。想忠臣應讀，宋中興頌。主聖自然皆樂土，時平正合儲良將。笑此身、老大尚賓士，知何用。
水調歌頭
作者：曾宏正（宋）

風月無盡藏，泉石有膏肓。古今桂嶺奇勝，騷客費平章。不假鬼謀神運，自是地藏天作，圓魂鎮相望。舉首吸空翠，赤腳踏滄浪。驚龍臥，攀棲鶻，翳鸞凰。秋爽一天涼露，桂子更飄香。坐我水精宮闕，呼彼神仙伴侶，大杓挹瓊漿。主醉客起舞，今夕是何鄉。
沁園春
作者：吳景伯（宋）

再上高臺，訪謫仙兮，仙何所之。但石城西踞，潮平白鷺，浮圖南峙，雲淡烏衣。鳳鳥不來，長安何處，惟有碧梧三數枝。興亡事，對江山休說，誰是誰非。庭花飄盡胭脂。算結綺、繁華能幾時。問何人重向，新亭揮淚，何人更到，別墅圍棋。笑拍闌干，功名未了，寧肯綠蓑尋釣磯。深深飲，任玉山醉倒，明月扶歸。
點絳唇
作者：鄧有功（宋）

捲上珠簾，晚來一陣東風惡。客懷蕭索。看盡殘花落。自把銀瓶，買酒成孤酌。傷漂泊。知音難託。悶倚闌干角。
過秦樓
作者：鄧有功（宋）

燕蹴飛紅，鶯遷新綠，幾陣晚來風急。謝家池館，金谷園林，還又把春虛擲。年時恨雨愁雲，物換星移，有誰曾憶。把一尊試酹，落花芳草，總成塵跡。頻自笑、流浪孤萍，沾泥弱絮，有底困春無力。銀屏香暖，寶簟波寒，又負月明今夕。往事夢裡，沈思惟有羅襟，淚痕猶溼。奈垂楊萬縷，不繫西風白日。
浪淘沙
作者：李振祖（宋）

春在畫橋西。畫舫輕移。粉香何處度漣漪。認得一船楊柳外，簾影垂垂。誰倚碧闌低。酒暈雙眉。鴛鴦並浴燕交飛。一片閒情春水隔，斜日人歸。
二郎神
作者：湯恢（宋）

瑣窗睡起，閒佇立、海棠花影。記翠楫銀塘，紅牙金縷，杯泛梨花冷。燕子銜來相思字，道玉瘦、不禁春病。應蝶粉半銷，鴉雲斜墜，暗塵侵鏡。還省。香痕碧唾，春衫都凝。悄一似荼䕷，玉肌翠帔，消得東風喚醒。青杏單衣，楊花小扇，閒卻晚春風景。最苦是、蝴蝶盈盈弄晚，一簾風靜。
倦尋芳
作者：湯恢（宋）

餳簫吹暖，蠟燭分煙，春思無限。風到楝花，二十四番吹遍。煙溼濃堆楊柳色，晝長閒墜梨花片。悄簾櫳，聽幽禽對語，分明如翦。記舊日、西湖行樂，載酒尋春，十里塵軟。背後腰肢，彷佛畫圖曾見。宿粉殘香隨夢冷，落花流水和天遠。但如今，病厭厭、海棠池館。
滿江紅
作者：湯恢（宋）

小院無人，正梅粉、一階狼藉。疏雨過，溶溶天氣，早如寒食。啼鳥驚回芳草夢，峭風吹淺桃花色。漫玉爐、瀋水熨春衫，花痕碧。綠縠水，紅香陌。紫桂棹，黃金勒。悵前歡如夢，後遊何日。酒醒香消人自瘦，天空海闊春無極。又一林、新月照黃昏，梨花白。
祝英臺近
作者：湯恢（宋）

宿酲蘇，春夢醒，瀋水冷金鴨。落盡桃花，無人掃紅雪。漸催煮酒園林，單衣庭院，春又到、斷腸時節。恨離別。長憶人立荼䕷，珠簾卷香月。幾度黃昏，瓊枝為誰折。都將千里芳心，十年幽夢，分付與、一聲啼鴂。
祝英臺近
作者：湯恢（宋）

月如冰，天似水，冷浸畫闌溼。桂樹風前，醲香半狼藉。此翁對此良宵，別無可恨，恨只恨、古人頭白。洞庭窄。誰道臨水樓臺，清光最先得。萬里乾坤，原無片雲隔。不妨彩筆雲箋，翠尊冰醞，自管領、一庭秋色。